
Când tramvaiul ajunse în stație, Astrid se strădui să coboare fără 
a lăsa impresia că se grăbeşte cu adevărat. În zilele călduroase de vară 
- şi numai din acestea avuseseră parte în ultimul timp - îi plăcea să 
călătorească cu tramvaiul de modă veche, lipsit de geamuri la ferestre 
şi cu banchete lăcuite din lemn, cu un vag miros de rășină și uleiuri 
uscate. De data asta se nimerise să fie în vagon cu prea multe creaturi 
înaripate pentru gustul ei, iar felul în care se uitau insistent la ea îi 
dădea fiori. De două luni de când sosise în oraș, încă nu se obișnuise să 
vadă la tot pasul siluetele înalte şi întunecate, plimbându-se pe stradă 
parcă fără vreun ţel anume şi ignorând oamenii obișnuiți. 

Săltă cu un braț punga cu fructe și legume proaspete, în cealaltă 
mână ținea servieta, şi porni cu pas întins în lungul străzii. În drum 
spre casă, după terminarea ședinței de la birou, se oprise în piaţă ca să 
facă nişte cumpărături. Culorile vii şi parfumurile exotice reușeau de 
fiecare dată să o învioreze. Chiar şi tocmeala vânzătorilor parcă îi făcea 
bine la urechi. Era convinsă că o înșelaseră la preț și ar fi făcut o 
afacere mai bună dacă era o localnică la fel ca ei, dar nu avea de ales și 
era fericită că preţurile nu erau la fel de exorbitante ca prin alte părți. 

De fapt, începea să creadă că lăsase entuziasmul să o 
copleşească şi cumpărase prea multe. Punga trăgea greu în braţele ei, 
noroc că nu mai avea mult de mers. Bănuiala i se întări în momentul în 
care plasticul cedă și o jumătate de duzină de mere şi un ananas se 
răspândiră pe aleea care ducea la intrarea în imobil. 

— La naiba! înjură încet și îngenunche pe trotuar ca să le 
strângă. 

Din fericire asfaltul era uscat. Merele jumătate roșii, jumătate 
galbene erau împrăștiate în jurul ei în mijlocul trotuarului și tot ce 
trebuia să facă era să întindă mâna ca să le apuce, ceea ce și făcu. 

Îi simţi prezenţa înainte de a-l fi văzut. Foşnetul îl dăduse de gol. 
Rămase o clipă cu mâna în aer, vârfurile degetelor la doar câţiva 
centimetri distanţă de coaja lucioasă a mărului, și privi umbra care se 
întindea peste ea. Își imagină că era amenințătoare, deși ştia foarte 
bine că nu erau agresivi și puţinele altercaţii cunoscute fuseseră 
provocate. Dacă se gândea mai bine, probabil că nici nu-i observase 


prezenţa acolo, îşi spuse ca să se liniştească. Putea ţine piept la cei mai 
încrâncenați membrii ai consiliului de administraţie şi o făcuse în 
repetate rânduri, dar când era vorba de o anumită categorie de 
locuitori ai orașului își pierdea și ultimul strop de curaj, oricât ar fi 
încercat să pretindă altceva. 

Îl aşteptă să treacă mai departe, însă sunetul înfundat al paşilor 
se opri când ajunse lângă ea. Cu coada ochiului putea acum zări 
pantofii și pantalonii de culoare neagră. Ştia cine era: locatarul de la 
mansardă. Michael îl poreclise Gabriel, ca să nu-i spună întotdeauna 
„el sau „cel de sus”, și, deși drumurile li se intersectaseră de 
nenumărate ori, nu interacționaseră niciodată în niciun fel. Renunțase 
până şi la a-i da bună ziua, pentru că nu primea răspuns. Se întrebă de 
ce nu-și vedea de drum. Creaturile înaripate n-aveau obiceiul să se 
amestece cu muritorii de rând și să intervină în activităţile acestora. 
Puţini se puteau lăuda că îi auziseră vorbind. 

Astrid decise că era mai bine să-i ignore prezenţa şi să-şi vadă 
de treabă. Cu cât ieşea mai repede din situaţia jenantă în care se afla, 
cu atât mai bine. Pescui și ananasul și îl aruncă peste celelalte 
cumpărături, după care luă punga în braţe, cu grijă ca să nu se 
dezintegreze de tot, şi se ridică în picioare. 

Bărbatul era tot acolo, ochii deschişi la culoare privind-o 
distanți de pe fața smeadă, încadrată de păr întunecat. Ținea în mână 
un măr rătăcit cine știe unde și i-l întinse în tăcere. 

— Mulţumesc, îngăimă încurcată. 

Şi atunci, pentru prima dată, îi vorbi: 

— Lumea nu se va sfârşi, îi spuse pe un ton ambiguu, fără a-i da 
vreo explicație. 

Astrid ar fi vrut să îl întrebe ce voia să spună prin asta, dar rată 
ocazia. O clipă mai târziu nu-i mai văzu decât spatele lat pe care se 
odihneau, strânse, aripile ca de catran. Pornise deja spre intrarea 
clădirii şi, cu toate că nu îi ținu ușa deschisă ca să intre, o lăsă dată de 
perete în urma lui. 

Ciudat. Scuturând din cap ca să alunge sentimentului ireal, 
Astrid porni încet în aceeași direcție. Foşnetul aripilor lăsa în urmă un 
ecou care încă mai răsuna în casa scării, acoperind parţial zgomotul 
pașilor pe treptele de beton. Ea prefera liftul, însă el mergea 
întotdeauna pe scări, chiar dacă avea mai multe etaje de urcat. Poate 
doar nu-i plăceau spaţiile strâmte în care nu-și putea deschide aripile. 


Ajunsă în apartament, împinse ușa cu piciorul, dar o lăsă 
descuiată ca să poată să intre Michael și se descălță din mers, 
îndreptându-se spre bucătărie. Punga își dădu obșştescul sfârșit în 
momentul în care o lăsă pe masă, ceea ce permise din nou 
cumpărăturilor să se împrăștie în toate direcțiile. Le strânse 
bombănind și se schimbă în haine comode, după care se apucă să 
pregătească cina, dar nu înainte de a desface o sticlă de vin alb sub 
pretextul că oricum avea nevoie de el mai târziu pentru a stopi 
friptura. 

Avusese o zi îngrozitoare. În ultimele săptămâni, îngrijorarea 
inițială se transformase în teamă, pentru ca la sfârşit să devină 
realitate. Dacă la sosirea în oraș venise hotărâtă să restructureze 
compania și să pună lucrurile pe picioare, acum speranţele i se 
spulberaseră. Toate rapoartele şi analizele o confirmau, trebuia să 
închidă sucursala locală a marelui concern industrial ASB care o 
angajase pentru o restructurare masivă. După ce nu făcuse altceva 
decât să lucreze în pierdere ani de zile, consiliul director se săturase să 
pompeze fonduri şi o trimisese să rezolve problema. Din nefericire 
estimarea inițială de câteva sute de concedieri se transformase peste 
noapte în zeci de mii. 

Ultima şedinţă a echipei de specialiști avusese loc în dimineața 
acelei zile şi se terminase după-amiaza târziu. Decizia unanimă fusese 
că erau prea înglodaţi în datorii şi singura soluţie era să taie răul de la 
rădăcină. Nu-i mai rămăsese decât să semneze raportul final și să 
asiste la declarația de presă, dar asta avea să se întâmple abia în ziua 
următoare. Desființarea companiei avea să stârnească un mare tumult 
în oraş, deoarece mai mult de jumătate din populaţia acestuia 
depindea într-un fel sau altul de ea. 

Legumele îi simțiră pe deplin frustrarea în timp ce le tăia 
mărunt şi nici puiul nu scăpă uşor. Fructele fură ceva mai menajate, 
pentru că între timp obosise. 

Al doilea pahar de vin era aproape gol, când se auzi bătaia în 
uşă. 

— Intră! 

Nu putea fi decât Michael, vecinul de palier cu care avea o 
relație fără responsabilități sau viitor. De când venise în oraș, lucrase 
de dimineața până seara şi nu avusese timp să-și facă prieteni în afara 
cunoştinţelor de la birou. Privindu-l însă cum intra degajat de parcă 


era la el acasă, cu părul castaniu ciufulit și ochelarii cu ramă metalică 
aşezaţi sus pe nas, simţi că prezenţa lui îi făcea bine. 

— Bună, îi zâmbi Michael şi se aplecă să o sărute. 

Astrid îi întinse distrată obrazul. 

— Cum a fost azi? o întrebă ca de obicei. Atât de rău? se încruntă 
văzând privirea întunecată pe care i-o aruncă ea drept răspuns. Nu-mi 
spune, prefer să aflu din presă şi să nu fiu acuzat că posed informații 
din interior, o opri, deși nu intenționase să-i povestească. 

Cel puţin avea consolarea că el nu urma să fie afectat. Lucra ca 
fotograf la un ziar cu tiraj mare, iar presa n-avea să dea niciodată 
faliment. Un subiect bombă avea să îi furnizeze chiar ea. Îl lăsă să o 
îmbrățișeze şi își sprijini pentru o clipă capul de umărul lui acoperit de 
un tricou șifonat şi moale, care văzuse și zile mai bune. 

— Pot să te ajut cu ceva? buzele lui îi murmurară în păr. 

— Poţi să pui masa. Mâncarea e aproape gata, se mulse din 
braţele lui şi se duse să scoată friptura din cuptor. 

Îi evită privirea suficient timp ca el să înțeleagă mesajul şi să se 
apuce să aranjeze farfuriile şi tacâmurile pe masa din sufragerie. Ușa 
de la balcon era deschisă, lăsând briza să intre odată cu înserarea. 
Undeva la capătul bulevardului spre care aveau vedere, soarele se 
pregătea să apună. 

Primul lucru pe care îl aduseră la masă fu vinul. Până să ajungă 
la felul doi, deschiseseră deja o a doua sticlă. Michael încerca să-i 
distragă atenţia cu istorioare amuzante de la serviciu, iar ea începea să 
se relaxeze. Păcat că după ce termina de supravegheat procedura de 
dizolvare, trebuia să plece. Avea să-i fie dor de el. 

— Nu e aer aici, bâigui înfierbântată de valul de căldură care o 
invadase subit şi trase de bluză ca să-și facă vânt, luptându-se cu 
emoţiile şi aburii de alcool. 

De comun acord, își luară cupele cu salata de fructe înecată în 
lichior şi se mutară pe pragul ușii care dădea în balcon. Dintr-un motiv 
necunoscut, apartamentul îi fusese închiriat fără mobilă de terasă şi 
Astrid nu se obosise să facă rost de una. Se obișnuiseră să stea direct 
pe podeaua răcoroasă şi să se uite printre gratiile balustradei la 
agitația de pe bulevard. Siluetele întunecate săreau în ochi în mulțime. 

— M-am întâlnit cu Gabriel, îi spuse fără nicio legătură cu ce 
discutaseră mai devreme. 

— Venea sau pleca? O bufnitură îi dădu răspunsul. Ah, venea... 


Nimeni nu ştia ce se întâmpla în garsoniera de la mansardă. 
Locatarul nu primea vizitatori şi nu se găsise niciun vecin mai curajos 
care să îl întrebe, presupunând că ar fi şi primit un răspuns, însă 
zgomote ciudate se făceau auzite din când în când venind de la etaj. 

— Mi s-a rupt sacoșşa de cumpărături la intrare şi el m-a ajutat 
să le strâng, îi spuse curioasă să-i vadă reacţia. 

— Serios? se miră Michael. Ți-am spus eu că e un tip de treabă, 
rânji. 

Astrid încă nu ştia ce să creadă despre asta. 

— Pe de altă parte, eşti cea mai arătoasă femeie din clădire. E 
normal să se dea bine pe lângă tine, adăugă el. 

— Termină, îşi dădu ochii peste cap şi îl lovi peste braţ în joacă. 

Ezită întrebându-se dacă să menţioneze și faptul că-i vorbise. 
Michael avea tot felul de teorii și i-ar fi apucat dimineaţa 
dezbătându-le. Se rezemă cu spatele de tocul ușii și își întinse 
picioarele înainte. Fluturarea perdelei în vânt îi gâdila pielea goală a 
braţului. 

— Mai bine povesteşte-mi, îl rugă, jucându-se cu o cireașă din 
salată. Alcoolul o moleșise. 

— Din nou? 

Astrid aprobă cu o înclinare a capului. Auzise povestea de mai 
multe ori, din diferite surse, dar parcă el o spunea mai bine. 

Michael îşi scoase ochelarii şi îi puse la loc sigur pe pervazul 
ferestrei. În cupa de cristal rămăsese doar sirop, aşa că o aşeză pe 
podea lângă el. 

— Au apărut cu puţin timp înainte de a veni tu, își începu 
povestea pe un ton liniștit. Aveau întreaga noapte la dispoziţie. 
Dintr-odată s-a întunecat cerul, deschise brațele larg și privi la norii 
răzleți, când s-au năpustit peste oraș asemeni unui stol de vulturi 
supradimensionaţi. l-am numit îngeri pentru că se apropiau cel mai 
mult de concept ca imagine, dar adevărul este că nici până acum nu s-a 
aflat ce sunt. Partea mai ciudată este că arătau exact ca oamenii, atât că 
din spate le ieșeau aripi lungi de peste doi metri. Toată lumea s-a 
repezit la ferestre sau a ieşit afară ca să se holbeze la creaturile 
înaripate care aterizau în mijlocul străzii, invadând pieţele. 

Astrid se foi în loc deranjată de imagine. Dacă se uita peste 
margine, vedea mai puţine exemplare decât reieșea din povestirea lui 
Michael, dar erau încă destul de multe. 


— Întrebările pe care şi le puneau toţi erau: cine erau, de unde 
veneau şi ce voiau? Până în prezent nu se cunoaște răspunsul la 
niciuna din ele. Ai încercat vreodată să vorbeşti cu o statuie? Era o 
întrebare retorică la care nu aștepta răspuns. Cam tot atât de 
comunicativi sunt și ei. Sau poate unele persoane importante sunt la 
curent cu planurile lor şi numai restul populaţiei nu este informat, mai 
ştii? Teoria conspirației are destui adepți și aici. 

Ea dădu leneș din cap. Orice era posibil. 

— La început situația a fost destul de tensionată. Nu erau 
agresivi, dacă nu erau provocați. Ai văzut şi tu că sunt puţine persoane 
care se încumetă să îi privească în ochi. Dar erau prea mulți. Oriunde 
te uitai, vedeai numai aripi negre. Începea să fie apăsător. La început 
multă lume evita cu orice preț să iasă din casă, după primul contact, iar 
asta afecta viaţa oraşului. 

Astrid îşi stăpâni cu greu un frison. Și prima ei impresie fusese 
cea a unui peisaj desprins dintr-un vis. Atribuţiile de serviciu o 
ținuseră însă ocupată şi, nevăzându-i decât în trecere, se obişnuise să 
le ignore pe cât posibil prezența. Asta nu însemna şi că îi făcea plăcere. 
Era adevărat, totuși, că nu avusese ocazia să petreacă timp în 
compania lor şi îi lipsea o experienţă directă în domeniu. Nu se grăbea 
să schimbe situaţia. 

— Odată ce a devenit evident că nu aveau de gând să plece prea 
curând, municipalitatea s-a văzut nevoită să ia măsuri, Michael își 
îndoi un picior şi îşi sprijini cotul de genunchi în timp ce relata. În lipsa 
mijloacelor de a-i convinge să-și ia zborul și cum nici încarcerarea lor 
nu era o variantă realizabilă, fiecare asociaţie de locatari a fost obligată 
să ia în custodie câte un vizitator și să îi ofere adăpost. Noi suntem 
norocoşi că avem doar unul în bloc, majoritatea clădirilor au de la trei 
în sus. 

Parcă pentru a-i întări spusele, doi îngeri ieşiră în balcoane în 
blocul de vis-à-vis, în timp ce alţi trei puteau fi zăriţi la diferite ferestre. 
Astrid își spuse că arătau ca şi cum ar fi ascultat la rândul lor, în ciuda 
distanţei. 

— Măsura n-a dat rezultatul scontat, pentru că nu le păsa de 
asta şi nici nu aveau nevoie de un loc în care să stea, spuse Michael 
ridicând din umeri. Atunci s-a dat o lege care obliga toţi posesorii de 
aripi să petreacă cel puțin opt ore pe zi, echivalentul unei perioade de 
somn, în locuințele proprii. Sincer, încă mă mai miră faptul că s-au 


conformat. Nu îi putea obliga nimeni, poate doar dacă aduceau armata 
în oraş... dar, după ce primarul a ales unul la întâmplare, deoarece nu 
s-a putut identifica un lider, l-a apucat de aripă şi l-a tras la o parte ca 
să îi explice situaţia, prin nu ştiu ce minune ei au decis să respecte 
legea şi chiar au folosit unele din orele dedicate somnului în timpul 
zilei. Dintr-odată atmosfera s-a relaxat şi n-a mai părut că ne 
sufocăm... și astfel o ducem de atunci. 

Văzând că Astrid își terminase desertul, Michael se întinse după 
ea şi o trase în braţele sale. O aşteptă să-și găsească o poziţie 
confortabilă înainte de a continua: 

— Sunt total antisociali, nu au prieteni și chiar şi printre ai lor 
par să aibă doar simple cunoștințe. 

— Poate nu simt nevoia să comunice, medită ea cu voce tare. 

— Trebuie să fie o existenţă destul de obositoare. 

— Sau plictisitoare, murmură Astrid, privind către siluetele din 
stradă, încă uşor de observat în masa trecătorilor în lumina tot mai 
slabă a amurgului. Se uită în sus gânditoare. Oare ce face? 

— Gabriel? Stă sau se foieşte prin cameră... mă îndoiesc că se 
uită la televizor. 

— Eşti sigur? Continui să cred că sugestia mea de a ne urca pe 
acoperiș și cobori pe o frânghie ca să îl spionăm era una bună, spuse pe 
un ton serios, deşi şi pe ea o făcea să zâmbească ideea. 

— De ce să ne obosim? Mai bine îți împrumut binoclul și n-ai 
decât să te uiţi la cei din blocul de peste drum cât îți poftește inima. 
Doar e același lucru... 

— Vorbeşti ca un expert în supraveghere, de parcă ai fi şi 
încercat metoda asta. 

— Am încercat... câteva secunde. Jur că unul din ei s-a uitat 
direct la mine. După-aia mi-a pierit cheful și i-am lăsat în pace. 

— Dar ce-ar fi putut să-ți facă? Să bată la ușă şi să-ți facă 
binoclul praf? 

— Nu ştiu și nici nu vreau să aflu, declară el. 

— Ai zice că ţi-e frică. 

— Frică... nu ştiu... dar am un deosebit respect pentru ei. Tu nu 
erai aici când au venit, nu i-ai văzut aterizând. A fost un spectacol 
extraordinar. 

— Aş vrea să-i văd şi eu zburând, spuse Astrid cu regret. În 
curând pleca și n-avea să mai aibă ocazia. 


— Eu nu m-aș grăbi... o bandă de cartier l-a bătut pe unul până 
l-a omorât și n-a reuşit să îl convingă să-şi folosească aripile. A-propos, 
am văzut raportul medicului legist când am fost să fotografiez cadavrul 
şi, cu excepția perechii de membre în plus, din punct de vedere 
fiziologic nu s-a găsit nicio diferență. Până și la caracter seamănă cu 
noi, cel puţin în ceea ce privește încăpățânarea. Individul s-a lăsat pur 
şi simplu omorât. E drept că după-aia toți membrii bandei au fost găsiți 
cu gâtul frânt, dar asta e altă poveste. N-ar fi trebuit să facă pe 
martirul... 

— Poate că nu se pot folosi de ele. Dacă li s-a întâmplat ceva şi 
au trebuit să se abată din drum şi să aterizeze forțat? 

— Da' ce, sunt avioane? Michael glumi, apoi lăsă să îi scape un 
oftat. Degetele i se opriră pentru o clipă din dansul în care erau 
antrenate cu buclele scurte ale lui Astrid. Mă tem că e nevoie de un 
motiv mult mai serios ca să facă asta, din moment ce au evitat până 
acum alt tip de deplasare decât cea terestră şi... hmm... nu cred că o să 
fie prea plăcut când o să se întâmple. 

Astrid îşi lăsă capul să se rezeme de umărul lui. 

— Să-mi trimiţi poze, spuse cu o voce alintată. 

Michael râse şi ea îi simţi buzele pe obraz. 

— Primul set de poze va fi al tău. 

Mulțumită, Astrid zâmbi ultimei raze de soare ieșită de după 
blocuri, care înroşea ferestrele clădirilor din jur. Înserarea se lăsă 
abrupt, făcând umbrele să pară şi mai înfricoșătoare. 

— Cred că mai vreau nişte vin. 

— Poţi să termini ăsta, Michael îi întinse cupa sa cu restul de 
sirop de fructe îndoit cu alcool. 

— Încerci să mă ţii trează? 

— Tu ai gătit, aşa că măcar atât pot să fac și eu. 

— Lasă că gătești tu mâine şi te ţin eu treaz, se arcui spre el şi își 
înlănțui braţele în jurul gâtului lui Michael. 

— OK... 

Dar niciunul din ei nu se mișcă din loc. Preferară să stea aşa 
îmbrățișaţi şi să privească întunericul cum învăluia orașul, diminuând 
diferenţele dintre trecători. Mai târziu în noapte făcură dragoste pe 
covorul din sufragerie, iar când adormi, Michael o luă în braţe şi o duse 
în dormitor. 

Dimineaţa veni prea repede și cu atâtea probleme de rezolvat 


încât Astrid nici nu avu timp să resimtă mahmureala. După ce predă 
raportul și făcu oficială decizia, trebui să îl asiste pe directorul general 
în cadrul conferinţei de presă care, cu toate că fusese scurtă, fu 
preluată și retransmisă la infinit de toate rețelele de televiziune. Toată 
lumea era în şoc. 

Când ajunse acasă, capul i se învârtea. Abia fu în stare să se 
târască până la pat, unde se trânti direct pe cuvertură și fu cuprinsă 
imediat de un somn agitat, plin de vise ciudate pe care nu avea să și le 
amintească la trezire. O aștepta o migrenă de toată frumusețea. 

— Astrid! Astrid, trezeşte-te! vocea lui Michael, ajungând la ea 
ca prin ceață, o zgudui. Nu, de fapt era mâna acestuia cea care o 
zguduia. 

— Mănânc mai târziu, mormăi crezând că venise să o cheme la 
masă, aşa cum se înțeleseseră. 

Michael trase de ea și, când văzu că nu se lăsa convinsă, o 
abandonă pentru o clipă. Astrid se întoarse pe partea cealaltă, 
înfundându-și capul în pernă. Sonorul televizorului îi izbi tâmplele ca 
un cuțit, smulgându-i un geamăt. 

— Scoală-te, sigur nu vrei să pierzi asta! 

Ceva din tonul vocii lui o făcu să renunţe la confortul patului și 
să se străduiască să îi acorde atenţie. Se ridică în capul oaselor şi se 
încruntă la ecranul televizorului pe care se perindau imagini din toate 
colțurile orașului. Erau greu de urmărit, pentru că Michael stresa 
telecomanda nehotărându-se la un canal anume, dar toate imaginile 
arătau acelaşi lucru. Oameni de toate categoriile și vârstele pur şi 
simplu zburau. Se aruncau de la ferestre, balcoane și, în special, de pe 
acoperișuri ignorând pericolul, iar undeva pe la jumătatea distanţei 
către pământ erau prinşi de îngeri şi depuşi în siguranţă pe sol. Părea 
că niciun înger nu stătea degeaba, era o vânzoleală teribilă în aer. 

— E pe toate posturile... a înnebunit lumea, Michael lăsă 
telecomanda să cadă pe pat. 

Vocea comentatorului se auzi clar în cameră: 

— „mii de oameni au decis să-și pună capăt zilelor după ce 
astăzi s-a anunţat închiderea filialei locale a trustului ASD, urmând să 
trimită în şomaj 40% din populaţia orașului. Nebunia generală s-a 
declanşat la ora şapte seara, când a fost semnalat primul incident. O 
femeie s-a aruncat de pe acoperișul Hotelului Union, aflat în 
proprietatea concernului ASD. A fost salvată de unul din vizitatorii 


noştri înaripaţi, care a refuzat să-și dea numele şi a plecat imediat 
într-o nouă misiune de salvare. Femeia este încă în stare şoc. În ciuda 
încercărilor de sinucidere în masă, până în prezent nu s-au înregistrat 
victime. 

— Dumnezeule, murmură Astrid. Uite că până la urmă chiar 
erau îngeri. 

— Mă duc să trag câteva cadre, spuse Michael cu un entuziasm 
rar întâlnit la el. 

Abia atunci observă că avea deja în mână aparatul de 
fotografiat. 

El dispăru şi se auzi uşa de la intrare trântindu-se. După cât de 
încântat arăta, avea să fie plecat toată noaptea. 

Cu ochii pe televizor, Astrid se îmbrăcă rapid. Tocmai își încălța 
sandalele, când atenţia îi fu atrasă de un țipăt ascuţit. Se repezi la 
fereastră, la timp ca să vadă un înger coborând cu un bărbat în brațe, la 
depărtare doar de câțiva metri de balconul ei. Reușita operaţiei de 
salvare fu întâmpinată cu urale. Mulțimea se adunase în stradă, toată 
lumea stând cu capul lăsat pe spate şi ochii căscați la blocurile înalte şi 
siluetele dotate cu aripi largi, întunecate, care le dădeau roată ca 
albinele în jurul stupului. 

Marea parte a agitaţiei se desfășura ceva mai departe, nu chiar 
în apropierea clădirii în care se afla ea. Realizarea o făcu să se uite 
automat în sus, întrebându-se unde era Gabriel. Dacă era nevoie de el? 
Din câte știa, în clădire existau cel puţin două familii îl cărui trai avea 
să fie afectat grav de ştirea zilei, care era pe buzele tuturor. 

Se desprinse de pervazul ferestrei şi o luă pe scări în sus, urcând 
din ce în ce mai repede, până ajunse gâfâind la ultimul etaj. Ușa 
apartamentului ocupat de înger era deschisă şi o singură privire 
aruncată înăuntru îi fu suficientă să se convingă că el nu era acolo. 
Merse mai departe către ușa care dădea spre terasa de deasupra 
blocului. Administratorul o ţinea încuiată, dar de data asta o găsi larg 
deschisă. 

Păși peste prag cu sfială, curajul părăsind-o dintr-odată, și se 
uită ezitantă în jur. Nu mai fusese pe acoperiș și avu nevoie de un 
moment ca să se orienteze. Apoi îl văzu stând în picioare lângă parapet, 
o siluetă impresionantă profilată pe cer, cu aripile desfăcute și nu 
strânse pe spate așa cum le purta de obicei. Emana putere și siguranță, 
având o aură de stăpânitor care îi lipsise în trecut. 


Astrid se apropie încet, grijulie să păstreze o distanță sănătoasă 
între ei şi să nu îi invadeze spaţiul personal. Ajunsă lângă margine, își 
sprijini mâinile de parapet și privi în afară. Operaţiunea de salvare 
continua, oamenii săreau în gol ca hipnotizaţi, dar de la înălțimea la 
care se afla nu mai putea auzi murmurele mulțimii. Văzduhul însă era 
plin de fâlfâieli de aripi, şoapte tăcute ce dădeau naștere la curenți 
ascendenți de aer cald. 

Foșnetul din apropiere îi dădu de înţeles că îngerul își arcuise 
aripile. ÎL privi cu coada ochiului, neîndrăznind să îi adreseze cuvântul. 
Avea o expresie calmă și oarecum mulțumită, deşi ochii îi erau alerți. 

Astrid îl aşteptă să-și ia zborul din clipă în clipă. Până în 
momentul acela văzuse alţii zburând şi încă îi mai putea zări în plină 
activitate în lungul străzii, dar parcă nu era același lucru dacă nu îl 
vedea şi pe el. Îngerul lor, cuvintele lui Michael îi răsunară în urechi, al 
ei. Cu greu își putea imagina că astfel de creaturi superbe ar fi putut 
aparține cuiva, dar se obişnuise să se gândească la el în acești termeni, 
un vecin retras și tăcut, care nu deranja pe nimeni. 

— De ce? şopti în cele din urmă. 

De ce veniseră? De ce așteptaseră atât de mult? De ce îi salvau 
pe oameni? De ce nu îi opreau înainte de a se arunca în gol? Era greu 
de spus la care dintre întrebări se referea. 

Îngerul îi aruncă o privire care ar fi putut să treacă drept mirată 
şi un început de zâmbet îi arcui colțurile buzelor. 

— Pentru că este singura dată când putem zbura, îi spuse 
simplu. 

Apoi își întinse aripile în toată splendoarea lor şi se lansă 
într-un zbor planat. Un set de pene moi îi atinse obrazul, ca o 
mângâiere, când trecu pe lângă ea. Astrid trase aer adânc în piept şi 
simți că o greutate imensă tocmai îi fusese luată de pe suflet. 

Gabriel avusese dreptate. Lumea nu se sfârșea. 


